b'\n_START_ARTICLE_\nTherese-saken\n_START_SECTION_\nForsvinningen\n_START_PARAGRAPH_\nOm kvelden s\xc3\xb8ndag 3. juli 1988 lekte ni \xc3\xa5r gamle Therese Johannessen (f\xc3\xb8dt 1979) utenfor blokken der hun bodde, i Lauritz Hervigs vei 74 A p\xc3\xa5 Fjell i Drammen. Hun lekte blant annet med lilles\xc3\xb8steren og var flere ganger innom en kiosk i et n\xc3\xa6rliggende kj\xc3\xb8pesenter. Klokken 19.25 begynte det \xc3\xa5 styrtregne i omr\xc3\xa5det, og Therese gikk innom kiosken for tredje og siste gang. Kvinnen som jobbet i kiosken, s\xc3\xa5 Therese forlate forretningen og fortsette nedover en gangvei i n\xc3\xa6rheten. Dette er den siste sikre observasjonen av ni\xc3\xa5ringen. Therese Johannessen var da if\xc3\xb8rt en rosa t-skjorte, dongeriskj\xc3\xb8rt og mokasiner. _NEWLINE_Da ni\xc3\xa5ringen ikke kom hjem, begynte familien \xc3\xa5 lete, og etter hvert ble politiet koblet inn. Mannskaper fra R\xc3\xb8de Kors og Sivilforsvaret deltok i letingen, men jenta forble borte. Etter hvert begynte politiet \xc3\xa5 anse forsvinningen for en kriminalsak. Politiets hovedteori er at Therese ble bortf\xc3\xb8rt og senere drept.  _NEWLINE_Saken vakte enorm oppmerksomhet i Norge i tiden etter forsvinningen, og politiet satte inn store ressurser i jakten p\xc3\xa5 jenta. Over hundre politifolk i Drammen politikammer og Kripos deltok i etterforskningen, som var den dyreste og mest omfattende i Norge til da. Det f\xc3\xb8rste \xc3\xa5ret etter forsvinningen avh\xc3\xb8rte politiet 1721 personer, og de mottok 4645 tips fra publikum. Etterforskningsdokumentene inneholdt ogs\xc3\xa5 lister over 10\xc2\xa0640 personer, 4145 kj\xc3\xb8ret\xc3\xb8yer og 13\xc2\xa0685 observasjoner og bevegelser av personer og biler. Tross den brede etterforskningen har ikke politiet funnet et eneste spor etter jenta, og heller ingen gjerningsperson, og saken er fortsatt ul\xc3\xb8st.\n_START_SECTION_\nThomas Quick d\xc3\xb8mmes\n_START_PARAGRAPH_\nEtter ett \xc3\xa5rs etterforskning trappet politiet ned saken, men la den aldri helt til side. I 1996 tok saken en ny vending da den antatt svenske seriemorderen Thomas Quick (n\xc3\xa5: Sture Bergwall) erkjente \xc3\xa5 ha bortf\xc3\xb8rt og drept jenta i Drammen. Tilst\xc3\xa5elsen f\xc3\xb8rte til at politiet gjenopptok etterforskningen, og igangsatte et omfattende s\xc3\xb8k etter Therese i tjernet Ringen ved Mysen i \xc3\x98stfold. Etter \xc3\xa5 ha pumpet tjernet, fant politiet det man antok var brente beinrester fra den forsvunnede ni\xc3\xa5ringen. Restene viste seg senere \xc3\xa5 v\xc3\xa6re trefliser._NEWLINE_Quick ble til drapet gjennom sin tilst\xc3\xa5else og \xc2\xabbeinrestene\xc2\xbb, og i Hedemora tingsr\xc3\xa4tt 2. juni\xc2\xa01998 ble han d\xc3\xb8mt for \xc3\xa5 ha bortf\xc3\xb8rt og drept Therese Johannessen ti \xc3\xa5r tidligere. Quick ble i seks andre rettssaker d\xc3\xb8mt for syv andre drap._NEWLINE_I en SVT-dokumentar i 2008 trakk imidlertid Quick tilst\xc3\xa5elsen, og han krevde siden at saken m\xc3\xa5tte behandles p\xc3\xa5 nytt. Quick hevdet at han hadde lest om saken i en notis i VG, og ut fra denne diktet han opp en historie der han hadde bortf\xc3\xb8rt jenta og siden drepte henne. Svea Hovrett ga Quick medhold i kravet, og i mars 2011 ble dommen opphevet._NEWLINE_Saken ble ogs\xc3\xa5 etterforsket p\xc3\xa5 nytt, men 3. juli 2013 \xe2\x80\x93 p\xc3\xa5 dagen 25 \xc3\xa5r etter at Johannessen sist ble sett \xe2\x80\x93 ble forsvinningen som straffesak strafferettslig foreldet. Dersom forsvinningen skulle vise seg \xc3\xa5 v\xc3\xa6re en bortf\xc3\xb8ring og drapssak, vil gjerningspersonen eller -personene dermed ikke bli straffeforfulgt. Samme h\xc3\xb8st mottok politiet tips om at Therese hadde blitt bortf\xc3\xb8rt og drept i 1988, og opplysningene f\xc3\xb8rte til at politiet gjenopptok saken og gjorde nye s\xc3\xb8k etter henne, uten resultat._NEWLINE_I 2017 besluttet politiet at Therese-saken skulle overf\xc3\xb8res til politiets egen \xc2\xabcold case-gruppe\xc2\xbb.\n_START_SECTION_\nAndre teorier\n_START_PARAGRAPH_\nPolitiets hovedteori er at Therese Johannessen ble bortf\xc3\xb8rt fra Fjell i Drammen og siden drept. Men en annen sentral teori er at ni\xc3\xa5ringen ble bortf\xc3\xb8rt til Pakistan og lever i beste velg\xc3\xa5ende der med egne barn._NEWLINE_Bakgrunnen for denne teorien er en misforst\xc3\xa5else om at Thereses biologiske far var pakistansk, og at han og familien hans hadde bortf\xc3\xb8rt Therese og tatt henne med seg til Pakistan. Politiet etterforsket Pakistan-sporet, blant annet etter tips om at en jente som kunne v\xc3\xa6re Therese hadde blitt observert p\xc3\xa5 et fly fra K\xc3\xb8benhavn til Pakistan. Norsk politi dro til en navngitt landsby i Pakistan, men etterforskningen f\xc3\xb8rte aldri til noe konkret.\n_START_SECTION_\nAnnet\n_START_PARAGRAPH_\nTherese-saken har v\xc3\xa6rt gjenstand for stor medieoppmerksomhet i Norge, og st\xc3\xa5r som en av de mest kjente ul\xc3\xb8ste kriminalg\xc3\xa5tene i landet. Thereses mor, Inger-Lise Johannessen, har figurert jevnlig i norsk presse for \xc3\xa5 holde oppmerksomheten rundt saken oppe. I 2013 ga hun ut boken Therese \xe2\x80\x93 Mammas historie, der hun fortalte sin historie. _NEWLINE_I 2017 tok sesong 2 av VG-podkasten Ul\xc3\xb8st for seg Therese-saken. Podkasten brakte nye opplysninger i saken, men opplysningene f\xc3\xb8rte ikke til noen ny utvikling i saken._NEWLINE_Saken har ogs\xc3\xa5 blitt koblet til andre lignende forsvinningssaker, blant andre Marianne-saken fra Ris\xc3\xb8r i 1981.'